AFGØRELSE Nr. 1/1999 TRUFFET AF ASSOCIERINGSRÅDET EF-TYRKIET den 5. januar 1999 vedrørende indførelsen af en fælles ordning for passiv forædling for tekstilvarer og beklædningsgenstande (1999/117/EF)

ASSOCIERINGSRÅDET EF-TYRKIET HAR -

under henvisning til aftalen om oprettelse af en associering mellem Det Europæiske Økonomiske Fællesskab og Tyrkiet (1),

under henvisning til afgørelse nr. 1/95 truffet af Associeringsrådet EF-Tyrkiet den 22. december 1995 om iværksættelse af slutfasen af toldunionen (2), og

ud fra følgende betragtninger:

I overensstemmelse med artikel 12, stk. 1, ottende led, i ovennævnte afgørelse nr. 1/95 har Tyrkiet vedtaget de nationale lovgivningsforanstaltninger, der er nødvendige for at indføre en procedure for passiv forædling for tekstilvarer og beklædningsgenstande, i det følgende benævnt »økonomisk passiv forædling«; for Fællesskabets vedkommende kan økonomisk passiv forædling finde sted, når varer i fri omsætning, der har oprindelse i Fællesskabet, udføres midlertidigt til et tredjeland med henblik på genindførsel i Fællesskabet som forædlingsprodukter, og for Tyrkiets vedkommende, når varer i fri omsætning, der har oprindelse i Tyrkiet, udføres midlertidigt til et tredjeland med henblik på genindførsel i Tyrkiet som forædlingsprodukter;

der bør inden for toldunionens rammer vedtages de foranstaltninger, der er nødvendige for på den ene side at kunne genindføre forædlingsprodukter i en anden del af toldunionen end den del, hvorfra varerne blev udført, til bearbejdning i et tredjeland inden for rammerne af økonomisk passiv forædling, og for på den anden side at gøre det muligt at henføre varer i fri omsætning, der har oprindelse i den ene del af toldunionen, og som skal forarbejdes i et tredjeland, under proceduren for økonomisk passiv forædling i den anden del af toldunionen; disse foranstaltninger bør være baseret på de bestemmelser for økonomisk passiv forædling, der allerede gælder i de to dele af toldunionen;

to år efter denne afgørelses ikrafttræden skal der foretages en vurdering af, hvordan den økonomiske passive forædling, der indføres i medfør af afgørelsen, har fungeret; ordningen bør ændres, hvis der konstateres svig, eller der opstår forstyrrelser på tekstilmarkedet;

ved udformningen af de omhandlede foranstaltninger bør der så vidt muligt tages højde for eventuelle fremtidige behov for økonomisk passiv forædling; foranstaltningerne bør følgelig have en generel karakter -

TRUFFET FØLGENDE AFGØRELSE:

Artikel 1

1. Formålet med denne afgørelse er at fastsætte foranstaltninger, som gør det muligt at gennemføre økonomisk passiv forædling i de tilfælde, hvor forædlingsprocessen vedrører begge dele af toldunionen. Der er tale om forædlingsprocesser, som gennemføres inden for rammerne af procedurer for økonomisk passiv forædling baseret på følgende retlige instrumenter:

- for Fællesskabets vedkommende: Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (3), Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel (4), og Rådets forordning (EF) nr. 3036/94 af 8. december 1994 om indførelse af en procedure for økonomisk passiv forædling for visse tekstilvarer og beklædningsgenstande, der genindføres til Fællesskabet efter bearbejdning i visse tredjelande (5)

- for Tyrkiets vedkommende: Dekret nr. 95/6815 af 30. april 1995 om overvågnings- og beskyttelsesforanstaltninger for indførsel af visse tekstilvarer, dekret nr. 95/6816 af 30. april 1995 om overvågnings- og beskyttelsesforanstaltninger for indførsel af tekstilvarer med oprindelse i visse lande, som ikke er omfattet af bilaterale aftaler, protokoller eller andre arrangementer, dekret nr. 96/8703 af 27. september 1996 om en procedure for økonomisk passiv forædling for visse tekstilvarer og beklædningsgenstande, som genindføres til Tyrkiet efter bearbejdning i visse tredjelande.

2. Med henblik på anvendelsen af denne afgørelse forstås ved:

- »del af toldunionen«: Fællesskabet, på den ene side, og Tyrkiet, på den anden side.

- Andre udtryk finder tilsvarende anvendelse ifølge definitionerne i de retlige instrumenter, der er omhandlet i stk. 1.

Artikel 2

1. Når proceduren for økonomisk passiv forædling som omhandlet i artikel 1, stk. 1, bevilges i den ene del af toldunionen på grundlag af de i artikel 1 omhandlede retlige instrumenter, kan forædlingsprodukterne indføres i den anden del af toldunionen på de betingelser, der gælder for nævnte procedure.

2. Varer, der er omfattet af en procedure for økonomisk passiv forædling, som er bevilget i den ene del af toldunionen på grundlag af de i artikel 1, stk. 1, omhandlede retlige instrumenter, kan have oprindelse i den anden del af toldunionen, jf. dog de tilladte undtagelser i forordning (EF) nr. 3036/94 og i den tilsvarende tyrkiske lovgivning.

Artikel 3

På grundlag af en rapport fra det toldsamarbejdsudvalg EF-Tyrkiet, der er nedsat ved afgørelse nr. 2/69 truffet af Associeringsrådet EF-Tyrkiet, foretager associeringsrådet hvert andet år efter denne afgørelses ikrafttræden en vurdering af proceduren for økonomisk passiv forædling, der indføres i medfør af denne afgørelse, og træffer de nødvendige foranstaltninger for at afhjælpe eventuelle mangler i ordningens funktion.

Artikel 4

Toldsamarbejdsudvalget EF-Tyrkiet fastsætter passende foranstaltninger med henblik på gennemførelsen af denne afgørelse.

Artikel 5

Denne afgørelse træder i kraft den 1. januar 1999.

Udfærdiget i Bruxelles, den 5. januar 1999.

På vegne af Associeringsrådet EF-Tyrkiet

J. FISCHER

Formand

(1) EFT 217 af 29.12.1964, s. 3687/64.

(2) EFT L 35 af 13.2.1996, s. 1.

(3) EFT L 275 af 8.11.1993, s. 1. Forordningen er senest ændret ved forordning (EF) nr. 1053/98 (EFT L 151 af 21.5.1998, s. 10).

(4) EFT L 67 af 10.3.1994, s. 1. Forordningen er senest ændret ved forordning (EF) nr. 1457/97 (EFT L 199 af 26.7.1997, s. 6).

(5) EFT L 322 af 15.12.1994, s. 1.